જીવનપ્રાણ અબજીબાપાશ્રીએ સમજાવેલ શ્રીજીસંમત સિધ્ધાંતોને ઉજાગર કરવા માટેના વિરોધોના વંટોળ વચ્ચે મુક્તરાજ ઘનશ્યામભાઈની સંતદીક્ષા નક્કી થઈ. મહારાજનો સંકલ્પ કંઈક જુદો જ હતો. તેથી ગુરુવર્ય પ.પૂ. બાપજીએ વરતાલના ૧૮મા વચનામૃત “તમારા સર્વેનો આચાર્ય ને ગુરુ ને ઉપદેષ્ટા ને ઇષ્ટદેવ હું જ છું.” આ મુજબ ઘનશ્યામનગર, અમદાવાદ મંદિરમાં ભગવાન સ્વામિનારાયણ અને વ્હાલા હરિકૃષ્ણ મહારાજની મૂર્તિ સમક્ષ તા. ૧૮-૧૨-૧૯૮૦ ના રોજ સાંજે ૦૪:૦૦ વાગ્યે ભાગવતી દીક્ષાવિધિનો પ્રારંભ થયો. આ ભાગવતી દીક્ષા સ્વયં શ્રીજીમહારાજ પોતે આપે છે તેવું પ્રગટપણું જણાવતાં ભગવાન સ્વામિનારાયણે પોતાના સ્વહસ્તે પ્રગટપણે પાર્ષદવર્ય ઘનશ્યામ ભગતના ભાલ મધ્યે ચાંદલો કર્યો, કંઠમાંથી હાર પહેરાવ્યો અને વસ્ત્રો આપ્યાં તથા આશીર્વાદ આપતાં કહ્યું, “આ દીક્ષા તને હું આપું છું. ગમે તેવો અધમ અને પાપી જીવ હશે પણ તું એનો મોક્ષસંબંધી જે જે સંકલ્પ કરીશ તે અમે પૂરો કરીશું અને એને છેક મૂર્તિના સુખમાં પહોંચાડીશું. માટે અમે સદાય તારા ભેળા છીએ.” મહાપ્રભુના આશીર્વાદે આ પાર્ષદમુક્તનું નામ આપ્યું, “સાધુ સત્યસંકલ્પદાસ”. આ દિવ્ય ભાગવતી દીક્ષાનાં દિવ્ય દર્શન દીક્ષામાં ઉપસ્થિત ઘણા હરિભક્તોને થયાં હતાં.